Folketing
2003-12-12

Jeg kan forstå på hr. Jens Kirk, at han gerne vil invitere mig en tur til Jylland. Det er jeg sådan set glad for, for jeg bor i Jylland, og det er rart en gang imellem også at kunne se sin hjemegn. Men jeg vil så også sige til hr. Jens Kirk, hvis vi skal blive alvorlige et øjeblik, at denne regering har ført en politik, som har sendt massevis af mennesker ud i arbejdsløshed. Den socialdemokratiske regering førte en politik, der skabte titusinder, ja, faktisk hundredtusinder af job. Derfor er det fuldstændig grotesk at skulle høre på de her anklager. Man kan gå tilbage og se, hvordan det gik under den tidligere borgerlige regering under hr. Poul Schlüter - jeg tror ikke, at vælgernes hukommelse er så kort - og den påstand om, at det, Socialdemokratiet har lagt frem, som jo bare er at ligestille landbrugserhvervene med andre erhverv, skulle betyde, at vi går ind og nærmest lukker dansk landbrug og vil sende arbejdspladser udenlands, er det rene vrøvl, og det ved ordføreren selvfølgelig udmærket.